עדי הימלבלוי

ביוגרפיה

הימלבלוי נולדה בחולון. כשהייתה בת 8, ב-1992, השתתפה בקלטת הילדים "100 שירים ראשונים" בהשתתפותם של ציפי שביט ונתן דטנר. הימלבלוי זכתה לפרסום משמעותי ראשון כאשר הייתה בת 18 וזכתה במקום הראשון בתחרות הדוגמנות "נערת פלפל" שנערכה במסגרת תוכנית הטלוויזיה "הראשון בבידור" בהנחייתו של דודו טופז.
שירתה בצה"ל בתור פקידת לשכה בבסיס תל-השומר, אך השתחררה טרם סיום פרק הזמן הרגיל של השירות.

קריירה

את תפקידה הראשון כשחקנית קיבלה בשנת 2005 בסדרת הנוער המצליחה "השמיניה" פרי יצירתו של גיורא חמיצר, שם גילמה את נטשה סוגוביה, צעירה ממוצא רוסי בעלת כישרון ציור יוצא דופן, אותה גילמה במשך 3 עונות עד שחזרה למסכים ב-2013 למשך 2 עונות נוספות.
בשנת 2006 נטלה חלק בתפקיד ראשי בטלנובלה של HOT3, "האלופה" וגילמה את ליאן פדידה, אשתו של סער פדידה (יהודה לוי) כדורגלן ב"הכוח ירושלים" למשך 3 עונות. השתתפה בפסטיגל של אותה שנה "פסטיגל גיבורי הממלכה האבודה" לצד חברותיה מ"השמיניה", דון לני-גבאי ושירה וילנסקי. בהמשך השנה חזרה לשחק בעונה השנייה של "השמיניה".
בשנת 2007 שיחקה בתפקיד אורח בסדרת הדרמה של ערוץ 2, "בשורות טובות", בכיכובו של שי אביבי. בנוסף, נבחרה להיות הפרזנטורית של חברת בגדי הים "פלפל", והמשיכה בתפקיד זה עד 2010. בהמשך דיבבה בסרט האנימציה "צבי הנינג'ה" את אפריל אוניל, והשתתפה בפסטיגל של אותה שנה "פסטיגל על הזמן". באותה שנה, שבה לשחק בעונה השלישית של השמיניה ובעונה השנייה של "האלופה", וזכתה בפרס "שחקנית השנה" בטקס נבחרי הילדים, על תפקידיה השמיניה וב"האלופה".
בשנת 2008 הצטרפה לצוות מנחי ערוץ הילדים, ממנו פרשה ב-2010. במהלך שנותיה בערוץ הנחתה את התוכנית "מסע קיץ". במקביל להנחיה, הימלבלוי החלה לככב בסדרת המדע הבדיוני לנוער "דאוס" בערוץ הילדים למנויי Yes, וגילמה את רונה רפאלי במשך 2 עונות עד 2010.
בשנת 2009 השתתפה בפסטיגל שנקראה "קונג פו פסטיגל" וביצעה שם את השיר "מטרה מספר אחת" לצד אגם רודברג, ושתיהן נבחרו לזוכות הפסטיגל. באותה שנה שבה לעונה השלישית והאחרונה של "האלופה", והתארחה בקומדיית המצבים של ערוץ לוגי "מנדלבאום בלש פרטי" שם גילמה את עצמה.
בשנת 2010 השתתפה בעונה השישית של תוכנית המציאות "רוקדים עם כוכבים" וזכתה במקום השלישי בתחרות. בנוסף השתתפה במחזמר "101 כלבים וגנבים" בתפקיד אנה, שם שיחקה לצד עפר שכטר, חנה לסלאו, ציפי שביט ואחרים. בשנה זו הנחתה בערוץ הילדים את התוכנית "המלאכיות של צ'ובה" לצד דון לני-גבאי ויוסף סוויד שגילם את הבובה: צ'ובה.
ב-2010 פרשה מהנחיה בערוץ הילדים, וביולי 2016 חזרה להנחות בערוץ.
בשנת 2011 נבחרה להיות הפרזנטורית של חברת האופנה "בוניטה" ושל חברת מוצרי הטיפוח "Body Shop", וכיכבה במחזמר "אי המטמון" לצד רודריגו גונזלס, יעקב כהן, מרינה קבישר וחן אהרוני.
בשנת 2013 גילמה את דמותה של אביגיל חלמיש בטלנובלה של yes "אניגמה" בערוץ ויוה. בנוסף החלה לשחק בסדרה הקומית "מלבי אקספרס" בערוץ 10. בספטמבר של אותה שנה שבה לשחק בעונה הרביעית והחמישית של סדרת הנוער "השמיניה הדור הבא". כמו כן השתתפה בפסטיגל של אותה שנה "X פסטיגל" ושרה יחד עם עודד פז את השיר "נולדתי להופיע" שזכה להצלחה רבה. באותה שנה נבחרה לפרזנטורית של חברת הנעליים "To Go" (בה דגמנה לצד יונתן ווגמן, אסף הרץ וישראל אטיאס) ושל עוד כמה חברות לבגדי חורף וסתיו.
בשנת 2014 השתתפה בתוכנית בערוץ הילדים "ME אני" שבה כל פרק מתעד חיים של כוכב אחר. כמו כן שימשה שופטת במספר פרקים בתוכנית המציאות של ערוץ הילדים, "פרויקט הלהקה". באותה שנה השתתפה ב"מותק של פסטיבל" בתפקיד סינדרלה.
במרץ 2015 עלתה לשידור בערוץ הראשון סדרת הטלוויזיה "איפה אתה חי?" בכיכובה, בה גילמה את דפי, בחורה אשכנזייה שמתאהבת בבחור בוכרי עם משפחה שמרנית. בחנוכה של אותה שנה כיכבה במחזמר "פיטר פן" וגילמה את וונדי, לצד עפר שכטר וישראל קטורזה.
בשנת 2016 הצטלמה לפרקי העונה השנייה של הסדרה "איפה אתה חי?". במהלך פסח, העלתה מופע ענק בשם "יצא משליטה", לצד כוכבים מוכרים כגון תובל שפיר, דר זוזובסקי וגאיה שליטא-כץ. בחודש יוני פורסם כי תגלם את אריאל במחזמר "בת הים הקטנה" שיעלה לבמות בחנוכה. ביולי החלה לככב בקומדיית המצבים "סופשלי" בערוץ הילדים לצופי yes, בכיכובם של שחר חסון, זאב רווח ויובל סגל. החלה להנחות את העונה החדשה של "הבנים והבנות", תוכנית הקיץ של ערוץ הילדים, לצד דוד שאול. בנוסף, באותה שנה יצרה קולקציית נעליים בעיצובה בחברת הנעליים "To Go" והקימה עסק לחדרי תינוקות בשם "בייביז בנמל", יחד עם שלום מיכאלשווילי, אשתו ענבל שלוי ושימי שרגא. באוקטובר 2016 החלה להשתתף בפרסומות "חכם בשמש" של ערוץ הילדים עם טום באום ועודד פז. מלבד זה, היא דיבבה את דמותה של אנה בסרט "על קרח דק".
ב-2017 השתתפה בקמפיין להלבשה תחתונה של חברת "פמינה", ובהצגת החנוכה "אלאדין והנסיכה יסמין". בשנה זו השתתפה גם בעונה השנייה בסדרה "איפה אתה חי?", ובסוף השנה החלה להגיש בערוץ עשר בימי שישי בבוקר את התוכנית "משפחה שכזאת".
ב-2018 הצטלמה לעונה השלישית של "כדברא" בתור סוכנת אומנים.
ב-2019 המשיכה להשתתף בקמפיין של חברת "פמינה".

חיים אישיים

הימלבלוי נשואה לנדב פלד, ולשניים ילד. בחודש אפריל 2019 פרסמה את הריונה השני. מתגוררת בהרצליה
ב15 באוקטובר 2019 ילדה את בנה השני.
ב-2013 סיפרה בראיון כי החלימה מסרטן בלוטת התריס בו לקתה במהלך 2012, זאת לאחר שאיבדה בילדותה את אביה ממחלה זו.